У Вікіпедыі ёсць артыкулы пра іншых асоб з прозвішчам Чарняўская.

**Юлія Вісарыёнаўна Чарняўская** (нар. 5 жніўня 1962, Мінск, БССР, СССР) — беларускі культуролаг, пісьменніца, журналістка і палітычная зняволеная. Кандыдат культуралогіі (2002).

Біяграфія
---------

Нарадзілася ў сям’і дактараў Вісарыёна Цімафеевіча і Аляксандры Рыгораўны Чарняўскіх. Бацькі пазнаёміліся ў Мінскім медінстытуце, дзе вучыліся. Дзед па бацьку — пісьменнік Васіль Вітка (Цімох Крысько). Бацькоў пасля інстытута размеркавалі ў Завіцінск Амурскай вобласці. Юліі ў той час было ўсяго 2 гады, праз пастаянныя ангіны і ўрэшце рэўматызм у 3 гады бацькі адвезлі яе назад у Беларусь, дзе яна жыла з бацькавымі бацькамі.

У сем гадоў пайшла ў школу № 2, але пасля другога класа яе расфарміравалі. Пераехала з цэнтра горада ў Серабранку, дзе маці атрымала кватэру.

У 1984 годзе скончыла філалагічны факультэт БДУ. Размеркаваная ў школу № 91 Мінска. Праз цкаванне з боку калектыва была вымушана сысці. Некалькі месяцаў была беспрацоўнай, часова ўладкавалася ў кінатэатр «Перамога», які чакаў хуткі рамонт. У 1986 годзе пазнаёмілася з будучым мужам Юрыем Зісерам у Львове, куды прыехала з сябрамі на майскія святы.

У 1996—2020 гадах працавала ў Беларускім дзяржаўным універсітэце культуры і мастацтваў.

У 2020 годзе памёр Юрый Зісер, заснавальнік найбуйнейшага ў Беларусі парталу TUT.BY.

18 мая 2021 года Юлія Чарняўская была затрымана ў працэсе атакі рэжыму Лукашэнкі на прадпрыемства, якое забяспечвала працу «TUT.BY», і неўзабаве пасаджана пад хатні арышт. 25 мая 2021 года дзевяць арганізацый (Праваабарончы цэнтр «Вясна», Беларуская асацыяцыя журналістаў, Беларускі Хельсінскі камітэт, Беларускі ПЕН-цэнтр і іншыя) выступілі з сумеснай заяваю і прызналі яе палітычный зняволенай. 13 студзеня 2022 года стала вядома, што Юліі Чарняўскай змянілі меру стрымання і вызвалілі з-пад хатняга арышту.

Навуковая дзейнасць, літаратурная творчасць
-------------------------------------------

Кірункі навуковай дзейнасці: этнічная культуралогія, семіётыка культуры. Аўтар канцэпцыі этнічнага самавобраза беларуса.

Аўтар кніг «Народная культура и национальные традиции» (Мн. 2000), «Этнічныя асновы культуры» (сумесна з П.Р. Ігнатовічам; Мн. 2001), «Асоба і культура» (Мн. 2003), «Введение в культурно-философскую антропологию» (Мн. 2003), «Белорус: Штрихи к автопортрету» (Мн. 2006), «Белорусы от „тутэйшых" — к нации» (Мн. 2010). Апублікавала звыш 200 навуковых артыкулаў.

Спектакль Чарняўскай «Аднакласнікі», пастаўлены на сцэне Магілёўскага абласнога драматычнага тэатра (рэжысёр Кацярына Аверкава), перамог у намінацыі «Лепшая пастаноўка па творы сучаснага беларускага аўтара» на Нацыянальнай тэатральнай прэміі за 2012 год.

У 2010-х гадах уваходзіла ў Раду, якая размяркоўвала стыпендыі імя Магдалены Радзівіл для пісьменніц і перакладчыц, кіравала літаратурным клубам «GRAPHO», супрацоўнічала з парталам «TUT.BY». У жніўні 2020 года далучылася да асноўнага складу Каардынацыйнай рады.

Сям’я
-----

У шлюбе з Юрыем Зісерам нарадзіла дачку Яўгенію.

Зноскі
------

1. ↑   Праверана 3 жніўня 2021.
2. 1 2 3  Выбоістыя шляхі Юліі Чарняўскай
3. ↑  Заява аб прызнанні 15 затрыманых па справе TUT.BY палітычнымі зняволенымі  (бел.).  Праваабарончы цэнтр «Вясна» (25 мая 2021). Архівавана з першакрыніцы 25 мая 2021. Праверана 25 мая 2021.
4. 1 2
5. ↑  Алісейчык, Галіна (2013). "Нацыянальная тэатральная прэмія. Што далей?". *Мастацтва* (1 (358)): 28.
6. ↑   Архівавана 19 мая 2021.

Літаратура
----------

* Культуралогія: тэорыя культуры: вучэб. дапам. / А. І. Смолік, Л. К. Кухто. — Мн.: Бел. дзярж. ун-т культуры і мастацтваў, 2007. — 270 с. — ISBN 985-6798-21-3. — С. 13.

Спасылкі
--------

* Асабісты блог Юліі Чарняўскай
* Выбоістыя шляхі Юліі Чарняўскай
* Старонка Юліі Чарняўскай на сайце Праваабарончага цэнтра «Вясна»